REPUBLIKA HRVATSKA

KRAPINSKO - ZAGORSKA ŽUPANIJA

GRAD ZLATAR

**OSNOVNA ŠKOLA BELEC**

**BELEC**

***OBRAZLOŽENJE FINANCIJSKOG PLANA OSNOVNE ŠKOLE BELEC ZA RAZDOBLJE 2025. – 2027. godine***

1. **UVOD – Djelatnost rada i organizacijska struktura(ustrojstvo)**

Osnovna škola Belec je javna ustanova koja obavlja djelatnost odgoja i osnovnog obrazovanja kao javnu službu, temeljenu na Zakonu o odgoju i obrazovanju u osnovnoj i srednjoj školi, odredbama Nacionalnog okvirnog kurikuluma, Nastavnog plana i programa, Godišnjeg plana i programa i Školskog kurikuluma OŠ Belec.

Djelatnost rada obuhvaća odgoj i opće obvezno osmogodišnje školovanje djece i mladih.

Na osnovi javnih ovlasti Škola obavlja sljedeće poslove:

* upisi u školu i ispisi iz škole s vođenjem odgovarajuće evidencije i dokumentacije
* organizacije i izvođenje nastave i drugih oblika odgojno obrazovnog rada s učenicima te vođenje odgovarajuće evidencije
* vrjednovanje i ocjenjivanje učenika te vođenje evidencije o tome i o učeničkim postignućima
* izricanje i provođenje pedagoških mjera i vođenje evidencije o njima
* organiziranje predmetnih i razrednih ispita i vođenje evidencije o njima
* izdavanje javnih isprava i drugih potvrda
* upisivanje podataka o odgojno – obrazovnom radu u e – maticu (zajednički elektronički upisnik ustanova)

OŠ Belec je pravna osoba upisana u sudski registar kod Trgovačkog suda u Zagrebu u zajednički upisnik ustanova osnovnog i srednjeg školstva, ministarstva nadležnog za obrazovanje.

Osnivač škole je Krapinsko –zagorska županija. Škola je pravni slijednik OŠ Ante Kovačića Zlatar.

Naziv škole je Osnovna škola Belec, a sjedište joj je u Belcu, Belec 50.

U sastavu OŠ Belec djeluje područna četverorazredna škola Petruševec sa sjedištem u Petruševcu, Petruševec 70. Od školske godine 2020./2021. PŠ Petruševec privremeno je zatvorena zbog premalog broja učenika na tom upisnom području. Rezultat je povećanja broja prijevoza na relaciji Petruševec – Belec, no određena ušteda je na održavanju postrojenja za grijanje u PŠ Petruševec. Grijanje je bilo na UNP, čiji spremnik je zapečačen i stavljen izvan upotrebe te nema potrebe za redovitim održavanjem. Također, određena ušteda je i na potrošnji energenata.

Temeljni akt škole je Statut, a pored tog akta, rad Škole uređuju i drugi potrebni opći i pojedinačni akti. Tijela koja djeluju unutar škole su Školski odbor kao upravljačko tijelo, razredna i učiteljsko vijeće kao stručna tijela i ravnateljica škole kao stručni i poslovodni voditelj škole.

Djelatnost se financira iz proračuna Republike Hrvatske (88%), proračuna Krapinsko –zagorske županije (8,00%), gradskog proračuna (1%) i iz vlastitih i drugih sredstava (3%). Postoci financiranja po izvorima usklađeni su prema zadnjem godišnjem izvještaju (za 2023. godinu)

Škola izvodi nastavu u 5 radnih dana u tjednu u 2 smjene u skladu s Godišnjim planom i programom. Nastava je organizirana po razrednim odjelima od 1. – 8. r., a neposredno se izvodi u 8 čistih razrednih odjela s ukupno 100 učenika. Prostori za izvođenje nastave su klasične i specijalizirane učionice te druga mjesta sukladno Godišnjem planu i programu. Utvrđeni su tjedni i godišnji broj sati za obvezne i izborne predmete, raspored po razredima te ciljevi, zadaci i sadržaji svakog nastavnog predmeta.

U školi je organizirana prehrana i prijevoz učenika putnika. Svakodnevno je organizirano dežurstvo učitelja u vrijeme prihvata učenika, malih odmora i velikog odmora kada učenicu jedu u školskoj blagovaonici.

U Školi se izvode izvannastavne aktivnosti, a učenici škole su uključeni u izvanškolske aktivnosti. Kao oblik izvannastavnih aktivnosti u školi je osnovana učenička zadruga. Škola u izvođenju odgojno – obrazovnog rada i obavljanju svoje djelatnosti surađuje s drugim školama, ustanovama, udrugama te drugim pravnim i fizičkim osobama. Također redovito provodi kulturnu i javnu djelatnost u mjestu, gradu i županiji.

Organizacijska struktura osigurava pravodobno i kvalitetno ostvarenje nastave i drugih oblika odgojno – obrazovnog rada, organizacijsko – razvojnih, administrativno – stručnih, računovodstveno – financijskih i pomoćno –tehničkih poslova. Unutarnji red Škole uređen je Etičkim kodeksom neposrednih nositelja odgojno – obrazovnih djelatnosti i Kućnim redom škole.

1. **OBRAZLOŽENJE PROGRAMA**

Financijskim planom sredstva su planirana za provođenje programa:

1. *Osnovno obrazovanje*

Djelatnost osnovnog obrazovanja ostvaruje se u skladu s odredbama Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480),152/14,7/17, 68/18, 98/19, 64/20, 151/22, 155/23, 156/23 ), odredbama Nacionalnog okvirnog kurikuluma, Nastavnog plana i programa, Godišnjeg plana i programa, Školskog kurikuluma OŠ Belec te Zakona o ustanovama.

**Ciljevi provedbe programa u trogodišnjem razdoblju i pokazatelji uspješnosti kojima će se mjeriti ostvarenje tih ciljeva.**

Ciljevi:

* pružanje usluge što kvalitetnijeg osnovnoškolskog obrazovanja i odgoja učenika s upisnog područja OŠ Belec,
* podizanje kvalitete nastave stalnim i kvalitetnim usavršavanjem učitelja, poboljšavanjem uvjeta školovanja te praćenjem učenika i njihovih talenata i interesa s konačnim ciljem da svi učenici Škole završe obvezno osmogodišnje školovanje bez ponavljanja razreda, svi učenici nastave i završe srednjoškolsko obrazovanje
* Učenike će se poticati na izražavanje kreativnosti, talenata i sposobnosti kroz uključivanje u slobodne aktivnosti, natjecanja i dr. školske projekte, priredbe i manifestacije.

**Pokazatelji uspješnosti i kvalitete:**

Pokazatelje uspješnosti pratimo u više područja.

1. Školski kurikulum - razvojni
2. struktura – opsežno i kvalitetno isplaniran i djelotvorno realiziran s vidljivom mogućnošću iskazivanja vlastitih talenata i interesa učenika
3. nastavni predmeti i programi – sve veća usklađenost i integracija nastavnih sadržaja, kontinuitet u radu i napredak
4. Postignuća učenika – uspjeh učenika na standardiziranim ispitima u provjeravanju, ispitima na različitim natjecanjima i nacionalnim ispitima - Pokazatelji: pozitivni rezultati praćeni u dužem vremenskom razdoblju, postignuća učenika s obzirom na rezultate na županijskoj i državnoj razini (vanjsko vrednovanje), rezultati samovrednovanja Škole, višegodišnje praćenje napretka u podizanju postignuća
5. Učenje i poučavanje - kvalitetno korelacijsko -integracijsko planiranje, sve veća primjena suvremenih metoda poučavanja, stalno motiviranje, praćenje i vrednovanje učenika
6. Podrška učenicima – stalna psihološka podrška od strane učitelja, stručnih suradnika i ravnateljice, provođenje preventivnih programa, redovita stručna profesionalna orijentacija, briga o učenicima s posebnim potrebama i invaliditetom.
7. Školsko ozračje - građenje pozitivnih odnosa svih sudionika rada u Školi, posebno zalaganje za partnerstvo s roditeljima
8. Resursi – stalna briga o uvjetima rada s tendencijom poboljšanja, pravodobno i potrebno vođenje politike zapošljavanja –stvaranje kvalitetnog tima suradnika, težnja k potpunom angažmanu zaposlenika i poticanje i zahtijevanje profesionalnog razvoja svih zaposlenika Škole
9. Osiguravanje kvalitete – zajedničko postavljanje jasne misije i vizije Škole, redovit rad Tima za kvalitetu te provođenje samovrednovanja i korištenje rezultata za potrebe unapređenja kvalitete, dobro postavljen i realiziran Razvojni plan Škole i napredak u timskom suradničkom radu

Sukladno financijskim mogućnostima planiramo kontinuiranu obnovu i adaptaciju postojećih objekata matične i područne škole. S obzirom na starost školskih zgrada, nužni su stalni popravci, adaptacije i hitne intervencije.

Također je potrebno u svim učionicama postaviti kvalitetnu i energetski štedljivu odgovarajuću rasvjetu. Postoji dugogodišnja potreba premještanja kolnog puta koji prolazi ispred samog ulaza u školu, a koji koriste mještani.

Kako bi se nastava mogla organizirati i provoditi u jednoj smjeni i u normalnim uvjetima, neophodna je dogradnjanovog školskog prostora koja se planira do 2027.godine od oko 800 m**2** - prostor za tri učionice s pripadajućim kabinetima. Isti je prostor moguće dograditi nad starim dijelom školske zgrade što je posebno pogodno prilikom izmjene krovišta na tom dijelu.

Pri opremanju škole, nužna je obnova i stalna zamjena informatičke opreme, posebno u kabinetu informatike kao i ukupno po cijeloj školi. Škola se uključila u projekt e-škole pa je postojala potreba izrade električnih instalacija u školi prema Projektu. Učenicima su podijeljeni tableti koji se servisiraju putem škole, pa iako su neki popravci riješeni uz garanciju, dostava tableta u oba smjera ide na račun škole. Također, popravci izvan garancije idu na teret roditelja (mehanički kvarovi), ali se plaćanja vrše preko računa škole.

Postoji potreba asfaltiranja šljunčanog parkirališta za djelatnike koje se nalazi iza škole, a za što će se i dalje potraživati sredstava lokalne samouprave – Grada Zlatara.

U što skorije vrijeme, potrebno je dovršiti postojeće asfaltirano igralište kako bi odgovaralo propisanim standardima, osposobiti malo travnato igralište za učenike razredne nastave i započeti s utemeljenjem atletske staze za koju uz prostor igrališta postoje dobri uvjeti. Potrebno je asfaltirati odgovarajući parkirni prostor za školski autobus i automobile djelatnika škole.

Gore navedene potrebe, redovito dostavljamo gradu Zlataru i Krapinsko - zagorskoj županiji koji bi uz Ministarstvo znanosti i obrazovanja trebali osigurati potrebna sredstava.

1. **OBRAZLOŽENJE FINANCIJSKOG PLANA**

Sukladno odredbama Zakona o proračunu (Narodne novine, br. 144/21), koji je na snazi od 1. siječnja 2022., Vlada Republike Hrvatske donosi i usvaja akte na temelju kojih Ministarstvo financija sastavlja upute za izradu državnog proračuna i proračuna jedinica lokalne i područne (regionalne) samouprave.

Na osnovi ove Upute proračunski korisnici na razini razdjela organizacijske klasifikacije sastavljaju i dostavljaju Uputu za izradu i dostavu prijedloga financijskih planova za razdoblje 2025. – 2027. proračunskim i izvanproračunskim korisnicima iz svoje nadležnosti.

S obzirom na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. Zakona o proračunu (NN144/21), proračun jedinice lokalne i područne (regionalne) samouprave, financijski plan proračunskog korisnika te financijski plan izvanproračunskog korisnika usvaja se na razini skupine ekonomske klasifikacije. Slijedom navedenog, jedinice lokalne i područne (regionalne) samouprave, proračunski i izvanproračunski korisnici prihode i primitke, rashode i izdatke za 2025. godinu iskazuju i predstavničkom tijelu podnose na usvajanje na razini skupine (druga razina računskog plana) isto kao za 2026. i 2027. godinu.

Proračun koji jedinice lokalne i područne (regionalne) samouprave donose za razdoblje

2025. – 2027.godine i financijski planovi njihovih proračunskih i izvanproračunskih korisnika za razdoblje 2025. – 2027.godine,svi iznosi iskazani u proračunu i financijskim planovima moraju biti iskazani u službenoj valuti euru.

U ovogodišnjoj Uputi daje se poseban osvrt na paket podzakonskih propisa koje je Ministarstvo financija pripremilo tijekom 2023. i 2024. godine vezanih za procese iz proračunskog ciklusa te njihov utjecaj na izradu proračuna odnosno financijskih planova proračunskih i izvanproračunskih korisnika.

Metodologija izrade proračuna propisana je Zakonom o proračunu i podzakonskim aktima: Pravilnikom o proračunskim klasifikacijama (NN 26/10,120/13 i 1/20), Pravilnik o planiranju u sustavu proračuna (NN1/24) i Pravilnikom o proračunskom računovodstvu i računskom planu (NN 15/23). Financijski plan je izrađen u skladu sa Zakonom o proračunu te prema Uputama Ministarstva financija te Uputama za izradu proračuna Krapinsko-zagorske županije za razdoblje 2025.-2027.godinu.

**3.1.Obrazloženje općeg dijela financijskog plana**

Obrazloženje općeg dijela financijskog plana proračunskog korisnika, a sukladno odredbama novog Zakona o proračunu sadrži:

- obrazloženje prihoda i rashoda, primitaka i izdataka

- obrazloženje prenesenog manjka, odnosno viška

**Sažetak računa prihoda i rashoda**

Financijski plan za 2025. godinu iznosi 998.795,30 eura prihoda i 1.003,127,30 eura rashoda, u projekcijama za 2026. godinu prihodi su planirani u iznosu 909.795,30 eura, a rashodi 914.127,30 eura, dok je u projekciji za 2027. godinu prihodi su planirani u iznosu 903.050,66 eura, a rashodi 907.382,66 eura. Razlike između prihoda i rashoda za 2025. godinu sa projekcijama za 2026. i 2027. godinu iznosi 4.332 eura predviđenog viška sredstava koji će se koristiti za podmirenje rashoda, te time napraviti višegodišnji plan uravnoteženja zbog planiranih viškova. Škola je iz 2022. godine u 2023. godinu prenijela 2.140,00 eura viška sredstava, dok je iz 2023. godine u 2024 godinu prenijela 3.322,78 višak sredstava.

**Prihodi poslovanja prema ekonomskoj klasifikaciji**

*Kto.63.* Konto 63 odnosi se na izvore financiranja Ministarstva znanosti i obrazovanja , temeljem EU sredstava i Jedinice lokalne samouprave. Za 2025. godinu planirana su sredstva u iznosu 938.664,45 eura dok su za prošlo izvještajno razdoblje planirana u iznosu od 792.250,00 eura. Najveći udio prihoda planiran je na izvoru sredstava 5.2.Ministartsva u iznosu od 827.419,67 eura, a na izvoru 5.4. JLS planirano je ukupno 4.000,00 eura, dok je na izbosu 5.7.MZO-EU planirano 107.244,78 eura.

*Kto. 65.* Planirani prihodi se odnose na prihode posebne namjene namijenjeni su isključivo za učenike te se u druge svrhe ne mogu koristiti. Prihodi za 2025. godinu planirani su u iznosu od 7.730,00 eura, dok su za 2024. planirani 10.736,00 eura.

*Kto.66.* Ova vrsta prihoda odnosi se na donacije i vlastite prihode od skupljanja papira i od prodaje proizvoda učeničke zadruge, te od najma školske sportske dvorane, koji će se potrošiti na materijalne rashode i na materijal za rad učeničke zadruge. Za 2025. godinu planirani su u iznosu 1.400,00 eura, dok su u 2024. godini planirani 1.540,00 eura. Za 2025.godinu na izvoru financiranja 6.1.Donacije prihodi nisu planirani.

*Kto.67* Ova vrsta prihoda odnosi se na izvorna sredstava i sredstva decentralizacije Krapinsko-zagorske županije, a u svrhu podmirenja troškova za projekte Baltazar, E-tehničar, Program građanskog odgoja, proljetne i zimske radionice učenika, županijsko natjecanje učenika te za ostale hitne intervencije i dodatna ulaganja. Za 2025. godinu planira se 20.088,04 eura, dok su za 2024. godinu planirana u iznosu 9.408,00 eura. Sredstva Decentralizacije Krapinsko-zagorske županije namijenjena su za podmirenje minimalnih financijskih standarda i planirana su prema Uputama Krapinsko-zagorske županije u iznosu 30.912,81 euro te iz tih sredstava Škola podmiruje sve materijalne troškove koji su potrebni za redovno poslovanje.

**Rashodi poslovanja prema ekonomskoj klasifikaciji**

*31 Rashodi za zaposlene.* Rashodi za zaposlene uključuju rashode za plaće zaposlenika, pomoćnika u nastavi, materijalna prava zaposlenika (darovi, nagrade, regres, božićnica, pomoći,…) i doprinose na plaću (doprinos za zdravstveno osiguranje) te čine najveći udio rashoda u financijskom planu. Rashodi za 2025. godinu planirani su u iznosu od 788.726,80 eura, dok su za 2024. planirani 730.720,00 eura. Povećanje plaće se odnosi zbog povećanje koeficijenata u 2024. godini i zbog pregovara zbog povećanje osnovice za plaće u 2025. godini.

*32 Materijalni rashodi*. Materijalni rashodi su skupina rashoda koju čine rashodi za službena putovanja, stručna usavršavanja zaposlenika, rashode za materijal (uredski, materijal za čišćenje i održavanje, namirnice za školsku kuhinju, električna energija, plin, materijal za tekuće i investicijsko održavanje objekta i opreme, sitni inventar,…) rashode za usluge (usluge telefona, pošte, prijevoza, održavanje objekata i opreme, komunalne usluge, zdravstvene i ostale zdravstvene usluge, intelektualne usluge, računalne usluge,…), ostali nespomenuti rashodi poslovanja (premije osiguranja, članarine, naknade i pristojbe,….). Za 2025. godinu planirana sredstva iznose 107.250,50 euro, dok su za 2024. planirano 109.612,23 eura. Ovom vrstom rashoda obuhvaćeno je 90% materijalnih troškova škole.

*34 Financijski rashodi škole*. Za 2025. godinu planirani su u iznosu 600 eura, dok su za 2024. godinu planirani u iznosu od 500 eura, a namijenjeni su za podmirenje bankarskih usluga u svrhu vođenja i usluga platnog prometa.

*37 Naknade građanima i kućanstvima na temelju osiguranja i druge naknade*. Za 2025. godinu planirano je 1.850,00 eura kao i 2026.godinu, dok je za 2027. godinu planirano 1.750,00 eura, prema uputama osnivača.

*4 Rashodi za nabavu nefinancijske imovine*. U planu za 2025. godinu planira se 104.700,00 eura, dok su za 2024. godinu planirani u iznosu 12.182,00 eura. Ovom vrstom rashoda planira se nabava školskih udžbenika u 2025 godini, te nabava knjiga za školsku knjižnicu, opreme i dodatna ulaganja u dogradnju škole u svrhu izrade projektne dokumentacije.

**Prihodi poslovanja prema izvorima financiranja**

*1.1.Opći prihodi i primici.* Izvorna su sredstva Krapinsko-zagorske županije namijenjena za podmirenje troškova projekta, aktivnosti i programa u kojima Škola sudjeluje. Za 2025. godinu planirano je 20.088,04 eura, dok je za 2024. godinu planirano 9.408,00 eura. Za projekt Baltazar planirano je 2.575,54 eura, ugovor o djelu: građanski odgoj 700,00 eura i e-tehničar 750,00 eura, dok je za sve ostalo planirano 16.062,50 eura, prema uputama Onivača.

*1.3.Decentralizacija.* Sredstva su namijenjena za podmirenje minimalnih financijskih standarda. Za 2025. godinu planirana su prema Uputama Osnivača u iznosu od 30.912,81 eura.

*3.1.Vlastiti prihodi*. Za 2025. godinu planira se 1,400,00 eura prihoda i 2.400,00 eura rashoda zbog previđenog viška poslovanja koji će se utrošiti u 2025. godini. Prihodi za 2025.godinu planiraju se u iznosu 1.400,00 eura, a odnose se na 500,00 eura za učeničku zadrugu, 800,00 eura za najam sportske dvorane te 100,00 za prodaju starog papira

*4.3.Prihodi za posebne namjene*. Namjenski prihodi namijenjeni za podmirenje troškova učenika. Za 2025. godinu planiraju se u iznosu od 7.730,00 eura prihoda i 8.062,00 eura rashoda, dok su za 2023. godinu planirani u iznosu od 10.736,00 eura prihoda i 10.898,00 eura rashoda.

*5.2.Ministartsvo*. Sredstva za 2025. godinu planirana su u iznosu od 827.419,67 eura, dok su za 2024. godinu planirana 788.550,00 eura. Razlog povećanja je zbog financiranja školske kuhinje, te zbog povećanja osnovice i koeficijenata zaposlenika.

*5.4.Jedinica lokalne samouprave*. Za 2054. godinu planira se 4.000 eura, dok je za 2024. godinu planirano 3.982 eura.

5.7.Ministarstvo-prijenos EU. Sredstva su planirana u iznosu 107.244,78 eura za izradu tehničke dokumentacije za dogradnju škole i za plaće pomoćnika u nastavi u sklopu projekta Baltazar.

*6.1.Donacije*. Za 2025. godinu sredstva nisu planirana, kao i za 2024.godinu.

**Rashodi poslovanja prema izvorima financiranja**

*1.1.Opći prihodi i primici*. Za 2025. godinu rashodi su planirani u iznosu kao i prihodi 111.820,00 eura, dok su za 2024. godinu planirani u iznosu 9.565,00 eura. Sredstva će biti utrošena za projekte programe dokumentaciju i aktivnosti Škole. Od školske godine 2023./2024. Škola više ne sudjeluje u projektu Zalogajček, sukladno Uputama Osnivača.

1*.3.Decentralizacija*. Sredstva su za 2025. godinu planirana u iznosu od 30.912,81 eura dok su za 2024. godinu planirana u iznosu od 33.984,23 eura. Rashodi su planirani u istom iznosu kao prihodi.

*3.1.Vlastiti prihodi*. Škola ostvaruje vlastite prihode od skupljanja papira, najam školske sportske dvorane te od prodaje proizvoda učeničke zadruge. Za 2025. godinu Škola planira najam školske sportske dvorane i prodaju proizvoda učeničke zadruge i temeljem toga planira rashode u iznosu 2.400,00 eura. Razliku prihoda i rashoda čini predviđeni višak poslovanja učeničke zadruge u iznosu 1.000,00 eura.

*4.3.Prihodi za posebne namjene*. Ova vrsta prihoda se isključivo koristi u namjenske svrhe. Za 2025. godinu planiraju se rashodi u iznosu 8.062,00 eura, dok su za 2024. godinu planirani u iznosu od 10.898,00 eura. Razliku planiranih prihoda i rashoda čini predviđeni višak sredstava u iznosu 332,00 eura.

*5.2.Ministartsvo*. Sredstva za rashode od strane MZO planirana su u istom iznosu kao i prihodi, 824.200,00 eura, dok su za 2024. godinu planirana u iznosu 788.712,00 eura. Sredstva će biti utrošena za isplate plaća i materijalnih prava zaposlenika, za troškove školske kuhinje, naknade zbog nezapošljavanja invalida te za nabavu udžbenika za učenike za šk.god. 25/26.

*5.4.Jedinice lokalne samouprave*. Sredstva za 2025. godinu planiraju se u iznosu 7.000 eura, a razliku prihoda i rashoda čini predviđeni višak poslovanja u iznosu 3.000,00 eura.

*6.1.Donacije*. Za 2025. godinu škola nije planirana sredstva.

**Rashodi prema funkcijskoj klasifikaciji**

Sukladno čl. 34 Zakona o proračunu (NN144/21) propisana je obveza proračunskog korisnika u Općem dijelu financijskog plana u Računu prihoda i rashoda, rashode treba iskazati i prema funkcijskoj klasifikaciji. Funkcijska klasifikacija je jedna od šest klasifikacija proračuna propisanih Zakonom o proračunu i Pravilnikom o proračunskim klasifikacijama. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom. Funkcijska klasifikacija sadrži rashode razvrstane u skladu s njihovom namjenom. Skupina 091 odnosi se na obrazovanje (ostali rashodi Škole), a skupina 096 (posebne namjene) obuhvaća rashode prijevoza, hrane, smještaja, te ostale rashode sličnih dopunskih usluga namijenjenih prvenstveno za učenike odnosno korisnike usluga obrazovanja. Za 2025. planirano je je ukupno rashoda 1.003.127,30 eura, dok je za 2024. planirano 853.380,23eura. Skupina 096 planirana je za 2025. godinu 32.400eura , a odnosi se na prehranu učenika, prijevoz i osiguranje učenika.

**3.2.Obrazloženje posebnog dijela financijskog plana**

***Program J011017 Osnovno obrazovanje Zakonski standard****.*

*Aktivnost J011017A101701 Redovni poslovi ustanova zakonskog standarda*. Sredstva decentralizacija su sredstva Krapinsko- zagorske županije za podmirenje minimalnih financijskih standarda. Za 2025.godinu planirana su u iznosu 30.912,81 euro, a raspoređena na sljedeći način. Naknade troškova zaposlenika planirano je ukupno 3.700,00 EUR, a odnosi se na službena putovanja zaposlenika 2.800,00 eura, loco vožnju zaposlenika planirano je 500,00 eura, za stručno usavršavanje zaposlenika (kotizacije za seminare) 400,00 eura. Rashodi za materijal i energiju planirani su u iznosu od 15.240,81 euro, raspoređeni na: uredski materijal, materijal za čišćenje i održavanje te ostali materijal za potrebe redovnog poslovanja 3.700,00 eura, električna energija 2.300,00 eura, plin 8.580,81 euro, motorni benzin i dizel gorivo 110,00 eura, materijal za tekuće održavanje objekta i opreme 550,00 eura. Rashodi za usluge planirani su iznosu 10.030,00 eura, raspoređeni: usluge telefona 1.300,00 eura, pošte 110,00 eura, usluge tekućeg i investicijskog održavanja 3.300,00 eura, komunalne usluge (opskrba vodom, odvoz otpada, deratizacija, dimnjačarske usluge) 2.600,00 eura, zdravstveni pregledi 800,00 eura, ostale zdravstvene usluge 320 eura, računalne usluge 1.300,00 eura te ostale 300,00 eura. Ostali nespomenuti rashodi poslovanja planirani su: 1.242,00 eura, raspoređeni: osiguranje imovine 562,00 eura, članarine 250,00 eura, ostale naknade i pristojbe 130,00 eura te ostale rashode 300,00 eura.. Financijski rashodi planirani su u iznosu 600,00 eura za usluge banke. U 2025. godini Škola je planirala sredstva u iznosu od 100,00 eura za nabavu knjiga za školsku knjižnicu.

***Program J011020 Dopunski nastavni i vannastavni program škola i obrazovnih institucija.***

***Aktivnost J011020A102001 Dopunski nastavni i vannastavni program škola i obrazovnih institucija****.*

*Aktivnost J011020T102004 / J011020T102007 Baltazar 7/8.* Projekt Baltazar 8 financira se iz 3 izvora i to izvornih sredstava Županije (1.1. opći prihodi i primici), 5.2.Ministartsvo znanosti i obrazovanja i 5.7. Ministarstvo-prijenos EU. 5. Cilj projekta je osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama. Za 2025. godinu sredstva su planirana u iznosu 2.575,54 eura, a namijenjena za troškove plaća i materijalnih prava 2.413,42 eura, za naknade prijevoza s posla i na posao 162,12 eura. Od školske godine 2024./2025.škola ima dva pomoćnika u nastavi i prema novom pravilniku o pomoćnicima u nastavi i stručnim komunikacijskim posrednicima projekt ne završava sa datumom nastavne godine nego sa datumom školske godine zbog toga su i sredstva povećana u odnosu na prošlu planiranu proračunsku godinu.

*Aktivnost J011020A102006 Program građanskog odgoja u školama.* Svrha programa je značajno pridonošenje i uspješno promicanje nenasilja, tolerancije i solidarnosti te kod učenika razvija općeljudske vrijednosti koje se temelje na prihvaćanju i uključivanju različitosti te poštivanju ljudskih prava, kao i na razumijevanju života u građanskom društvu. Program se financira iz izvornih sredstava Krapinsko-zagorske županije (1.1.Opći prihodi i primici), a za 2025. godinu planira se 700,00 eura dok je za 2024. planirano 693,00 eura, u svrhu podmirenja obveza iz Ugovora o djelu. Godišnje se ukupno realizira 35 nastavnih sati.

*Aktivnost J011020T102001 Dopunska sredstva za materijalne rashode i opremu škola*. Ova vrsta rashoda također se financira iz izvornih sredstava Županije (1.1.Opći prihodi i primici), a planirana su sredstva za E-tehničara te za ostale hitne intervencije i opremu prema uputama Osnivača.. Ugovorom o sudjelovanju u pilot projektu e-Škole, CARNET se obvezao opremiti škole lokalnom mrežom i računalnom opremom te osigurati održavanje (npr. u slučaju kvara) za vrijeme trajanja pilot projekta, kroz ugovore s dobavljačima mreže i opreme. Za vrijeme trajanja i nakon završetka projekta Osnivač je dužan školama osigurati pomoć u korištenju resursa dobivenih u projektu te je u tu svrhu dužan imenovati e-Škole tehničara. Uloga imenovanog e-Škole tehničara jest da zaposlenicima škole pruža pomoć pri korištenju lokalne mreže škole i računalne opreme. Stoga se osobom koja je imenovana kao E-tehničar sklapa Ugovor o djelu u svrhu plaćanja naknada. Škola je za troškove naknada E-tehničara za 2025. planira 750,00 eura, dok je za 2024. planirano 800,00 eura. Predviđeni mjesečni fond realiziranih sati je 8, a Ugovor vrijedi jednu školsku godinu, dok je za ostale troškove planirano 13.000,00 eura.

*Aktivnost J011020A102001 Dopunski nastavni i vannastavni program škola i obrazovnih institucija*. Ova vrsta rashoda također se financira iz izvornih sredstava Županije (1.1.Opći prihodi i primici), a planirana su sredstva za proljetne i zimske radionice, za troškove županijskih natjecanja učenika te za ostale troškove planirano je 3.062,50 eura.

*Aktivnost J011020A102002 Financiranje-ostali rashodi OŠ*

*3.1.Vlastiti prihodi*. Planirani rashodi za 2025. godinu iznose 2.400,00 dok su za 2024. planirani u iznosu do 2.363,00 eura. Od ukupnog iznosa za 2025. godinu, 1.000,00 eura se odnosi na predviđeni višak koji će se utrošiti za članarinu i materijal učeničke zadruge, dok će se ostali rashodi utrošiti za energiju i materijal za čišćenje sportske dvorane.

*4.3. Posebne namjene*. Ova vrsta prihoda kao i rashodi isključivo su namijenjeni za potrebe učenika, kao što su rashodi za prijevoz učenika, osiguranje učenika te za ostale namjene. U planu za 2025. predviđeni su rashodi u iznosu 8.062,00 eura, dok je za 2024.planirano 10.898,00 eura, a prihodi su planirani u iznosu 7.730,00 eura, a razliku čini predviđeni višak u iznosu 332,00 eura. Od ukupno planiranih rashoda za 2025. godinu, 330,00 eura se odnosi na dnevnice za školu plivanja, 6.500,00 eura se odnosi na prijevoz po DPS-u i izlete, 900,00 eura se odnosi na osiguranje učenika i 332,00 eura je predviđeni višak sredstava.

*5.2.Ministarstvo*.U planu za 2025. godinu sredstva su planirana u iznosu 827.419,67 eura, dok je za 2024. planirano 788.712,00 eura. Rashodi iz izvora sredstva Ministarstva namijenjeni su za plaće zaposlenika i pomoćnika u nastavi 650.907,25 eura, za materijalna prava zaposlenika (nagrade, pomoći, regres,…) u iznosu 27.309,76 eura, troškove doprinosa za osiguranje zaposlenik 91.000,00 eura, prijevoz zaposlenika s posla i na posao 20.000,00 eura, 25.000,00 eura se planira za troškove nabave namirnica školske kuhinje te 3.000,00 eura je planirano za naknadnu zbog nezapošljavanja osoba s invaliditetom, sukladno Pravilniku o utvrđivanju kvote za zapošljavanje osoba s invaliditetom (NN145/20). Za nabavu udžbenika u 2025. godini Škola planira sredstva u iznosu od 10.000,00 eura.

*5.4. JLS.* Za 2025. godinu sredstava se planiraju u iznosu 4.000 eura, a biti će utrošena za redovno poslovanje škole te za nabavu opreme škole.

*5.7. Ministarstvo-prijenos EU.* U 2025. godini planirano je 107.244,78 eura od ukupnog iznosa 89.000,00 eura planirano je svrhu izrade projektno-tehničke dokumentaciju za rekonstrukciju i dogradnju postojećeg kompleksa Škole, sukladno Normativima dimenzioniranja prostora osnovnih škola u Republici Hrvatskoj 2022. Prema projekciji Ministarstva znanosti i obrazovanja u referentnoj školskoj godini 2026./2027., ukupan broj učenika škole iznosi 118, organiziranih u 8 razrednih odjela. Sukladno tome, dogradnja i rekonstrukcija temelji se na 8 razrednih odjela i 118 učenika i nastava će se održavati samo u jednoj smjeni, dok je preostali iznos planiran za plaće pomoćnika u nastavi u sklopu projekta Baltazar.

*6.1.Donacije*. U planu za 2025. godinu nisu planirana sredstva.

1. **IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA POKAZATELJIMA USPJEŠNOSTI U PRETHODNOJ GODINI**

U financijski plan za 2025. ulazi drugo polugodište školske godine 2024./2025. te početak školske godine 2025./2026. godine.

Osnovnu školu Belec u šk. godini 2023/2024. pohađalo je 115 učenika. Učenici su bili organizirani u 8 razrednih odjela. Područna škola Petruševec je privremeno zatvorena. Nastava se odvijala u 2 smjene. Odgojno-obrazovni rad s učenicima odrađivali su 21 učitelj i 2 stručna suradnika - stručna suradnica knjižničarka na pola radnog vremena te stručna suradnica pedagoginja u punom radnom vremenu od 1. 6. 2022. odnosno nakon dobivanja suglasnosti od MZO za zapošljavanje pedagoga na puno radno vrijeme. Tijekom školske godine 2023./2024. 14 učenika se školovalo po redovitom programu uz prilagodbu sadržaja i individualizirane postupke u radu, a 3 su učenika radila prema redovitom programu uz individualizirane postupke. Nastavu u OŠ Belec pohađao je i 9 učenika koji su izuzeti iz roditeljskog doma i smješteni u COO Zajezda.

U drugom polugodištu 2023. /2024.:

• Radovi naših učenika bili su, kao i svake godine, uspješni na izložbi ''Sigurno u prometu''

Na početku školske godine 2023./2024. Osnovna škola Belec projektom „I ja sam važan/važna!“ prijavila se na natječaj MZO-a za sufinanciranje provedbe preventivnih projekata osnovnih i srednjih škola te učeničkih domova. Projekt je prošao na natječaju te je određeni dio planiranih troškova projekta sufinanciran od strane MZO-a. U sklopu projekta proveli smo brojne aktivnosti tijekom cijele tekuće školske godine. Neke od njih su: sociometrijska analiza pojedinih razrednih odjela, praćenje učenika na nastavi od strane stručne službe, održane pedagoške radionice, održano predavanje o mentalnome zdravlju za učitelje razredne i za učitelje predmetne nastave te provedba edukacije „Oboji svijet!“ Foruma za slobodu odgoja za članove Učiteljskoga vijeća

• Tijekom drugog dijela zimskih praznika u našoj školi se održale su se radionice za darovite, talentirane i motivirane učenike „Harry Potter i čudesna Hrvatska“ i „Radionica kreativnog oblikovanja“

• Tijekom mjeseca veljače obilježili smo Valentinovo (ljubavna pošta), Dan sigurnijeg interneta i Fašnik. Za fašnik smo nagradili 3 najbolje maske.

• Učenici 5. i 6. razreda na Domaćinstvu i Kreativku ugostili su cvjećarku iz Lobora s kojom su imali radionicu izrade uskrsnih zečeva iz slame.

• Obilježen je i Mjesec darovitosti – ožujak, u našoj školi učiteljica prirode i biologije organizirala je tematsku radionicu „Mali znanstvenici“.

• 22. ožujka učenici od 2. do 8. razreda sudjelovali su na međunarodnom matematičkom natjecanju Klokan bez granica. Natjecalo se 45 učenika naše škole.

• Policijski službenik Željko Lež, koordinator provedbe projekta "Zdrav za 5" ispred Policijske uprave krapinsko-zagorske održao je našim osmašima predavanje o prevenciji ovisnosti i zloupotrebe alkohola.

• Tijekom ožujka školska pedagoginja je u suradnji s učiteljicom informatike provela kratko istraživanje o igranju videoigara. Anketa je provedena među učenicima od 4. do 8. razreda, a analiza istraživanja predstavljena je članovima Učiteljskoga vijeća. Iz rezultata istraživanja vidljivo je da je neophodno i dalje s učenicima razgovarati i educirati ih u području korištenju interneta i igranju videoigara.

• 14. ožujka obilježavao se Dan broja PI, te je tom prigodom uređen pano u holu škole. Obilježavali smo i Dan očeva (19. ožujka), 1. dan proljeća (20. ožujka) te Svjetski dan zaštite voda (22. ožujka).

• Međunarodni dan sreće (20. ožujka) obilježen je pedagoškom radionicom u 3. razredu, a za Svjetski dan osoba s Downovnim sindromom (21. ožujka) učenici su izrađivali i crtali šarene čarape, s obzirom da se taj dan naziva još i Danom šarenih čarapa. Za trud i kreativnost bili su nagrađeni slatkišima, a neki su učenici toga dana zaista i obuli šarene, različite čarape. Knjižničarka je pripremila pano prigodom Svjetskog dana pjesništva (21. ožujka).

• U utorak, 5. ožujka održano je 2. (posljednje) kolo AToM lige - ekipnog natjecanja sa zadacima iz MAT, FIZ i KEM, na kojem su sudjelovali učenici 8. razreda. Idućeg dana, 6. ožujka obilježen je Svjetski dan matematike. U petak, 8. ožujka obilježavali smo Međunarodni dan žena.

• Učiteljice Katarina Bartolin i Petra Polančec su osmislile veselu slikovnicu "Kako je A došlo do Ž", a učenice 5. i 6. razreda koje pohađaju njihove izvannastavne aktivnosti, su ju maštovito i s puno truda ilustrirale. Škola je uz Županiju omogućila tiskanje i objavu ovog krasnog rada.

• Učenici našeg petog razreda na satu Njemačkog jezika obilježili su Međunarodni dan dječje knjige koji slavimo 2. travnja na rođendan slavnog danskog pisca bajki Hansa Christiana Andersena, a na satu im se pridružila i naša stručna suradnica knjižničarka. Učiteljica Njemačkog jezika Jelena Vinter uključila se u projekt Goethe-Instituta Hrvatska pod nazivom Kovčeg s lektirama.

• Naša stručna suradnica knjižničarka sudjelovala na CARNET-ovoj konferenciji za korisnike - CUC2024.

• Povodom Svjetskog dana knjige i Noći knjige, u našoj je školi gostovala naša poznata ilustratorica, lutkarica i pripovjedačica bajki Margareta Peršić te nas osvojila svojom energijom i maštom!

• Učenici našeg 8. razreda, zajedno s učiteljicom Jelenom Vinter, na satovima Njemačkog jezika u ožujku i travnju obilježili su Dan planeta Zemlje i bavili su se temama vezanima uz ekologiju i zaštitu okoliša, a na satu Engleskog jezika prije uskrsnih praznika raznim prigodnim igrama obilježen je Uskrs.

• U srijedu, 24. ožujka 2024. godine, po drugi puta u našoj školi održalo se natjecanje u pjevanju na njemačkom jeziku „Max sucht den Superstar“pod mentorstvom učiteljice Jelene Vinter.

• . U petak 26. travnja naši učenici razredne nastave, sa svojim učiteljicama, posjetili su Krašograd., a početkom lipnja realizirali su i izvanučioničku nastavu na Belecgradu.

• U petak, 26. 4. 2024. u 16:00 sati u našoj je školi održana prezentacija srednjoškolskih zanimanja. Učenici 7. i 8. razreda te njihovi roditelji sudjelovali su na ovoj korisnoj prezentaciji gdje su predstavnici srednjih škola iz naše županije upoznali učenike sa zanimanjima koje učenici mogu upisati na području Krapinsko-zagorske županije.

• U petak 17. svibnja 2024. godine u Cestici održano je finalno natjecanje na njemačkom jeziku ''Max sucht den Superstar''. Naše učenice za svoju su izvedbu dobile pohvale žirija te ostalih uvaženih gostiju.

• Naša škola uključila se u projekt ''Djeca u školama za djecu u bolnicama''

• U utorak 21. svibnja učenici predmetne nastave, u pratnji svojih razrednica te učiteljice Njemačkog jezika bili su na izvanučioničkoj nastavi u Austriji, posjetili su tvornicu čokolade „Zotter“ i razgledali su Graz.

Za kraj nastavne godine održano je školsko prvenstvo u futsalu za učenike predmetne nastave i školsko prvenstvo u graničaru za učenike razredne nastave. Također, u četvrtak 20. lipnja u našoj je školi održana svečana priredba kojom smo obilježili Dan Osnovne škole Belec. Učenici i njihovi mentori pripremili su bogat i raznovrstan glazbeno-scenski program.

U vrijeme ljetnih praznika 12 učenika 3.r. OŠ Belec provelo je 10 nezaboravnih dana na otoku Lošinju u Školi plivanja.

Na kraju školske godine svi su učenici pozitivno ocijenjeni.

Svi učenici 8. razreda su uspješno upisani u srednje škole.

U subotu 31.08.2024. u Osnovnoj školi Belec okupila se generacija koja je školske godine 1971./1972. završila osmi razred. Bilo je to druženje prepuno emocija, prisjećanja na događaje iz djetinjstva i šala na račun starih vremena. Od 33 učenika koji su tada završili osmi razred okupilo se njih 17.

Školska godina 2024./2025. je započela s 100 upisanih učenika organiziranih u osam razrednih odjela. I u ovoj školskoj godini učenicima su organizirane izvanučioničke nastave: predmetna nastava posjetit će u prosincu kazalište Žar ptica i muzej u Zagrebu, a i razredna nastava je posjetila Zagreb 22. listopada kada su se do Zagreba vozili vlakom. Učenici 2. razreda sudjelovali su u projektu Jumicar u OŠ Brestovec Orehovički. Prvašići su u pratnji svoje razredne učiteljice bili na otvaranju Dječjeg tjedna u Zlataru. Sudjelovali smo već tradicionalno i u humanitarnoj akciji Solidarnost na djelu. Osim toga, sudjelujemo u projektu Posjet učenika osmih razreda Vukovaru, pa će naši osmaši posjetiti Vukovar 14. i 15. siječnja 2025. U rujnu smo sudjelovali u lokalnoj manifestaciji „Tu v Belcu sme doma“. Obilježili smo Europski dan jezika 2024., Dan kravate i Tjedan školskog doručka.

U srijedu 23. listopada 2024. u našoj je školi obilježen Dan kruha i zahvalnosti za plodove zemlje svečanim programom u školskoj blagovaonici te blagoslovom kruha i ostalih pekarskih proizvoda. Osim toga, za učenike predmetne nastave su bile organizirane razne prigodne radionice.

Škola je uključena u program Školski medni dan s hrvatskih pčelinjaka kojem je cilj podizanje svijesti djece, od rane dobi, o potrebi konzumacije lokalnih poljoprivrednih proizvoda te ukazati na ulogu i značaj pčelarstva u cjelokupnoj poljoprivrednoj proizvodnji – program se provodi pod pokroviteljstvom Ministarstva poljoprivrede u mjesecu prosincu te u projekt Baltazar 8 (osiguravanje pomoćnika u nastavi). Božićna školska priredba planirana je kraj 1. polugodišta u poslijepodnevnim satima za učenike i njihove roditelje.

Svi djelatnici škole su se stručno osposobljavali i usavršavali kroz sjednice učiteljskih i razrednih vijeća, stručnih školskih vijeća, stručnih županijskih vijeća te skupova na državnoj razini.

OŠ Belec je bila otvorena za sve oblike suradnje i provođenje kulturne i javne djelatnosti.

Predsjednica školskog odbora

Nevenka Puklin